Diari Oficial de la Generalitat Valenciana


Sumari del DOGV 7556, del 25-06-2015 (2015/5950)

ORDE 67/2015, de 22 de juny, de la Conselleria d'Educació, Cultura i Esport, per la qual es convoca un concurs públic per a la concessió d'ajudes per a la realització d'activitats complementàries per a l'alumnat escolaritzat en centres d'educació especial o en unitats d'educació especial ubicades en centres ordinaris sostinguts amb fons públics.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7556

Data del DOGV
:   25-06-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/5950


Data del document
:   22-06-2015

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 67/2015, de 22 de juny, de la Conselleria d'Educació, Cultura i Esport, per la qual es convoca un concurs públic per a la concessió d'ajudes per a la realització d'activitats complementàries per a l'alumnat escolaritzat en centres d'educació especial o en unitats d'educació especial ubicades en centres ordinaris sostinguts amb fons públics. [2015/5950]  
La Llei Orgànica 2/2006, de 3 de maig, d'Educació, assenyala, en l'article 1, entre els principis en què s'inspira el sistema educatiu espanyol, els de garantir la qualitat de l'educació per a tot l'alumnat i l'equitat que garantisca la igualtat d'oportunitats, la inclusió educativa i la no-discriminació, i actue com a element compensador de les desigualtats personals, culturals, econòmiques i socials, amb especial atenció a aquelles que deriven d'una discapacitat. Es tracta, per tant, de conciliar la qualitat de l'educació amb l'equitat en el seu repartiment. Així, a fi de garantir l'equitat educativa que establix el títol II, l'article 71.1 indica que les administracions educatives disposaran dels mitjans necessaris perquè tot l'alumnat assolisca el màxim desenrotllament personal, intel·lectual, social i emocional, així com els objectius establits amb caràcter general.  
El Decret 39/1998, de 31 de març, del Govern Valencià, d'ordenació de l'educació per a l'atenció de l'alumnat amb necessitats educatives especials, establix en l'article 10.4 que la Conselleria d'Educació fomentarà la participació de la comunitat per a complementar les activitats escolars i oferirà suport en les activitats relacionades amb el coneixement de l'entorn, amb la finalitat de garantir a l'alumnat amb necessitats educatives especials les màximes possibilitats de participació en la vida social de la seua comunitat.  
Amb esta orde, la Conselleria d'Educació, Cultura i Esport, es proposa fomentar i facilitar la realització d'activitats complementàries per a l'alumnat amb necessitats educatives especials escolaritzat en centres d'educació especial o en unitats d'educació especial ubicades en centres ordinaris sostinguts amb fons públics. Estes activitats constituïxen una important oportunitat per a sobrepassar l'entorn més pròxim de l'escola i la família, i per a accedir al coneixement i gaudi del medi. Es pretén facilitar a l'alumnat d'estos centres i unitats l'accés als recursos comunitaris i llocs d'oci, de forma que es propicien oportunitats de treball en contextos reals, de desenrotllament de competències socials i d'autonomia i iniciativa personal.  
Per tot això, vista la proposta de la Direcció General d'Innovació, Ordenació i Política Lingüística, de 23 de març de 2015, de conformitat amb esta, en virtut de les atribucions conferides per l'article 28.ll de la Llei 5/1983, de 30 de desembre, del Consell, en relació amb l'article 165 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
  
ORDENE  
  
Primer. Convocatòria i objecte  
1. Es convoquen ajudes en règim de concurrència competitiva per a la realització d'activitats complementàries, programades per a l'alumnat escolaritzat en centres d'educació especial o en unitats d'educació especial ubicades en centres ordinaris sostinguts amb fons públics de la Comunitat Valenciana, de conformitat amb l'article 22.1 de la Llei 38/2003, de 17 de novembre, General de Subvencions.  
  
2. L'objecte de les dites activitats serà el desenrotllament de les habilitats socials i d'autonomia personal necessàries per a la integració de l'alumnat amb necessitats educatives especials.  
  
Segon. Aprovació de les bases  
S'aproven les bases per les quals es regirà esta convocatòria, que figuren en els annexos I i II d'esta orde, així com els següents documents adjunts: annex III, model de domiciliació bancària; annex IV, model de sol·licitud i declaració responsable; annex V, relació de l'alumnat participant; annex VI, recursos personals; annex VII, autorització paterna (autorització dels pares, mares o tutors legals de l'alumne/a per a assistir a l'activitat complementària).  
  
Tercer. Definició i realització de les activitats complementàries  
1. Als efectes d'esta orde, es definixen com a activitats complementàries les organitzades durant l'horari escolar pels centres, d'acord amb el seu projecte educatiu, i que tenen un caràcter diferenciat de les pròpiament lectives pel moment, l'espai o els recursos que utilitzen. Es podran considerar, així mateix, altres activitats que, encara que estiguen previstes en la programació general anual del centre, es realitzen de manera total o parcial fora de l'horari escolar i estiguen encaminades a potenciar l'obertura del centre al seu entorn, a procurar la formació integral de l'alumnat en aspectes referits a l'ampliació del seu horitzó cultural, i a la preparació per a la seua inserció en la societat o l'ús del temps lliure.  
2. Estes activitats s'hauran d'haver desenrotllat durant el curs escolar 2014-2015 i, en tot cas, amb anterioritat al 30 de juny de 2015.  
  
  
Quart. Finançament  
1. Les ajudes concedides finançaran parcialment els gastos que es generen, derivats del cost individualitzat de les activitats complementàries realitzades per l'alumnat. En tot cas, la quantitat concedida no podrà excedir el total dels gastos generats pel seu desenrotllament.  
  
2. Estes ajudes es finançaran amb càrrec a la línia T3154000 de l'aplicació pressupostària 80.59.95.370.98.4 dels pressupostos de la Generalitat per a l'any 2015, per un import global màxim de 32.130 euros.  
  
Quinta. Notificació a la Comissió Europea  
Les ajudes contingudes en esta orde no necessiten ser notificades a la Comissió Europea perquè no reunixen tots els criteris de l'article 107 del Tractat de Funcionament de la Unió Europea i, per tant, queden excloses del procediment de notificació del dit tractat. Estes ajudes estan destinades a una entitat que no realitza activitats econòmiques.  
  
  
DISPOSICIÓ ADDICIONAL  
  
Primera. Dret supletori  
En tot el que no regula la present orde, caldrà ajustar-se al que disposen els preceptes declarats bàsics de la Llei 38/2003, de 17 de novembre, General de Subvencions; el Reglament General de Subvencions, aprovat pel Reial Decret 887/2006, de 21 de juliol; la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i la resta de normes d'aplicació.  
  
  
Segona. No increment del gasto  
L'aplicació d'esta orde no suposa cap increment de gasto respecte a l'import aprovat en el capítol IV, en la línia T3154000 de l'aplicació pressupostària 24.93.96.488.80.1 dels Pressupostos de la Generalitat per a l'any 2015, per un import global màxim de 32.130 ?.  
  
  
DISPOSICIONS FINALS  
  
Primera. Delegació  
Es delega en la Direcció General d'Innovació, Ordenació i Política Lingüística, la facultat de resoldre la concessió de les ajudes que regula esta orde, així com totes les incidències que es plantegen en la seua interpretació i execució.  
  
Segona. Producció d'efectes  
Esta orde produirà efectes a partir de l'endemà de la seua publicació en el Diari Oficial de la Comunitat Valenciana.  
  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, davant d'esta orde, que posa fi a la via administrativa, els centres privats concertats podran interposar un recurs potestatiu de reposició o un recurs contenciós administratiu, en els terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant de la consellera d'Educació, Cultura i Esport, en el termini d'un mes a comptar de l'endemà de la seua publicació.  
b) El recurs contenciós administratiu s'haurà d'interposar davant del Tribunal Superior de Justícia de la Comunitat Valenciana, en el termini de dos mesos a comptar de l'endemà de ser publicada.  
  
València, 22 de juny de 2015  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
  
  
ANNEX I  
Bases de la convocatòria  
  
Primera. Objectius  
1. Esta convocatòria està destinada a afavorir, per mitjà d'una ajuda econòmica, l'accés a les activitats complementàries de l'alumnat amb necessitats educatives especials, escolaritzats en centres d'educació especial o en unitats específiques d'educació especial, ubicades en centres ordinaris sostinguts amb fons públics de la Comunitat Valenciana.  
  
2. Els seus objectius prioritaris són:  
a) Afavorir el desenrotllament d'habilitats socials i de relació interpersonal.  
b) Incrementar el nivell d'independència de l'alumne o alumna en el que fa referència a autonomia personal (higiene, neteja personal, vestit i alimentació).  
c) Utilitzar adequadament els recursos comunitaris: transport, telèfon públic, correus, informació i altres.  
d) Planificar i participar en activitats d'oci i temps lliure.  
  
Segona. Participants  
Podran participar tots els centres d'educació especial i totes les unitats d'educació especial ubicades en centres ordinaris que hagen programat activitats complementàries per al seu alumnat, sempre que es troben sostinguts amb fons públics i estiguen ubicats en l'àmbit territorial de la Comunitat Valenciana.  
  
Tercera. Caràcter i duració  
1. Les unitats d'educació especial ubicades en centres ordinaris i els centres d'educació especial podran incloure fins a un màxim de tres activitats complementàries que hagen realitzat o tinguen previst realitzar fins al 30 de juny del present curs escolar 2014-2015.  
2. Estes hauran de tindre una duració superior a un dia i podran implicar actuacions periòdiques o continuades (natació, competicions esportives, etc.), així com l'assistència a jornades d'intercanvi, fires, exposicions de treballs o altres activitats educatives.  
3. El pagament de les ajudes es realitzarà una vegada s'haja justificat la seua realització, segons es precisa en la base novena.  
  
Quarta. Documentació necessària  
1. Els centres públics i privats concertats presentaran una sol·licitud segons el model de l'annex IV, dirigida a la Direcció General d'Innovació, Ordenació i Política Lingüística.  
2. La sol·licitud la subscriurà, segons el cas, el director o la directora públic o qui exercisca la titularitat del centre privat concertat.  
  
3. En cas d'optar per més d'una activitat complementària, en la dita sol·licitud estes hauran de reflectir-se de manera prioritzada.  
4. Perquè la sol·licitud siga admesa, esta haurà d'anar acompanyada de la documentació següent:  
a) Certificat, firmat per la secretaria del centre, de l'aprovació pel consell escolar de la realització de l'activitat o activitats presentades, on s'especifiquen les dates d'estes.  
b) Projecte de les activitats realitzades, el qual s'haurà d'ajustar al guió que s'explicita en l'annex II.  
c) Memòria de les activitats presentades que haurà d'ajustar-se al model establit en l'annex II.  
d) Relació de l'alumnat participant (annex V), on s'indiquen el nom, cognoms, edat i el diagnòstic de cada un dels alumnes i alumnes que hi participen.  
e) Recursos personals (annex VI), on s'indiquen el nom i cognoms del professorat acompanyant en l'activitat, així com el seu lloc en el centre.  
f) Autorització paterna (annex VII), on els pares, mares o tutors legals de l'alumne, hagen autoritzat la seua assistència a l'activitat complementària.  
5. Els centres privats concertats hauran d'aportar, a més dels documents referits en el punt anterior, el model de domiciliació bancària (annex III).  
  
Quinta. Sol·licitud i entrega de documentació  
1. El termini de presentació de sol·licituds serà el comprés entre el 25 de juny i el 25 de juliol, ambdós inclosos. En el dit termini, els centres remetran a la Direcció General d'Innovació, Ordenació i Política Lingüística, la sol·licitud de participació en la present convocatòria (annex IV) i la documentació associada establida en la seua base quarta.  
2. La sol·licitud i la documentació assenyalada podran remetre's a la Direcció General d'Innovació, Ordenació i Política Lingüística, a través de qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. Si la sol·licitud i la documentació es remet per correu, d'acord amb l'article 31 del Reglament de prestació dels servicis postals aprovat pel Reial Decret 1829/1999, de 3 de desembre (BOE 31.12.1999), es presentarà en un sobre obert a l'operador a qui se li ha encomanat la prestació del servici postal universal, a fi que en la capçalera del primer full del document que es vol enviar es faça constar amb claredat el nom de l'oficina i la data, el lloc i l'hora exacta de la seua admissió.  
  
4. Tal com assenyala l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si la sol·licitud no reunix els requisits exigits, es requerirà el centre interessat perquè en el termini de deu dies esmene la falta o acompanye els documents preceptius i, si no es fa, es considerarà que desistix de la seua petició, prèvia resolució que es dictarà en els termes de l'article 42.  
  
Sexta. Procediment de valoració  
1. L'òrgan competent per a l'ordenació i instrucció del procediment serà el Servici d'Ordenació Acadèmica.  
2. L'estudi i valoració dels projectes presentats, i la consegüent proposta d'ajudes, correspondrà a una comissió formada per:  
  
- El director general d'Innovació, Ordenació i Política Lingüística, o persona en qui delegue, que actuarà com a president.  
- El cap del Servici d'Ordenació Acadèmica de la Direcció General d'Innovació, Ordenació i Política Lingüística, o persona en qui delegue.  
  
- La cap de la Secció d'Educació Especial.  
- Un inspector o inspectora d'Educació en representació de cada una de les direccions territorials competents en matèria d'educació, designat pel director territorial corresponent.  
- Un inspector o inspectora de la Inspecció General d'Educació, designat o designada per la inspectora general d'Educació.  
- Un director o directora d'un centre d'educació especial o d'un centre ordinari amb unitat d'educació especial, per cada una de les tres direccions territorials, designat pel director general d'Innovació, Ordenació i Política Lingüística, d'entre aquells que no hagen presentat sol·licitud d'ajudes segons el que establix esta orde.  
- Un assessor o assessora de l'Àrea d'Atenció a la Diversitat i Necessitats Educatives Especials d'un CEFIRE, designat pel director general d'Innovació, Ordenació i Política Lingüística.  
- Dos tècniques de la Secció d'Educació Especial de la Direcció General d'Innovació, Ordenació i Política Lingüística, designades pel cap del Servici d'Ordenació Acadèmica, una de les quals actuarà com a secretària.  
- Podran assistir a les reunions de la comissió, amb veu però sense vot, representants dels sindicats que formen part de la Mesa Sectorial d'Educació, així com delegats de les associacions patronals representatives del sector.  
  
Sèptima. Valoració dels projectes  
La comissió valorarà els projectes i memòries presentades tenint en compte les bases de la convocatòria, l'ajust als models establits en l'annex II d'esta orde, i cada un dels aspectes següents sobre una escala de 0 a 3 punts:  
1. Que es dirigisquen a l'alumnat que estiga realitzant el programa denominat «Transició a la Vida Adulta» (0-3 punts), segons es definix en l'apartat tercer de la Resolució de 31 de juliol de 2000, de la Direcció General d'Ordenació, Innovació i Política Lingüística, per la qual es dicten instruccions per al curs 2000-2001 en matèria d'ordenació acadèmica i organització de l'activitat docent dels centres específics d'educació especial de titularitat de la Generalitat Valenciana, prorrogades en la Resolució de 21 de juliol de 2014, de les direccions generals d'Innovació, Ordenació i Política Lingüística, i de Centres i Personal Docent de la Conselleria d'Educació, Cultura i Esport, per la qual s'aproven instruccions per al curs 2014-2015 en matèria d'organització i funcionament dels centres d'educació especial de titularitat de la Generalitat Valenciana (DOCV 7327, 29.07.2014):  
a) Tot l'alumnat (100 %): 3 punts.  
b) Més del 50 % de l'alumnat i menys del 100 %: 2 punts.  
c) Part de l'alumnat, menys del 50 %: 1 punt.  
d) Cap alumne o alumna: 0 punts.  
2. Que incrementen el nivell d'independència de l'alumnat pel que fa a l'autonomia personal (higiene, neteja personal, vestit i alimentació). La comissió valorarà este criteri entre els nivells:  
a) Totalment o en un nivell molt alt: 3 punts.  
b) Prou o en un nivell mitjà alt: 2 punts.  
c) Poc o en un nivell mitjà baix: 1 punt.  
d) Gens o en un nivell molt baix: 0 punts.  
3. Que afavorisquen el desenrotllament d'habilitats socials i de relació interpersonal en el seu entorn. La comissió valorarà este criteri entre els nivells:  
a) Totalment o en un nivell molt alt: 3 punts.  
b) Prou o en un nivell mitjà alt: 2 punts.  
c) Poc o en un nivell mitjà baix: 1 punt.  
d) Gens o en un nivell molt baix: 0 punts.  
4. Que impliquen la utilització de recursos comunitaris quant a desplaçament, comunicació i informació. La comissió valorarà este criteri entre els nivells:  
a) Totalment o en un nivell molt alt: 3 punts.  
b) Prou o en un nivell mitjà alt: 2 punts.  
c) Poc o en un nivell mitjà baix: 1 punt.  
d) Gens o en un nivell molt baix: 0 punts.  
5. Nombre d'activitats complementàries realitzades:  
a) Tres activitats: 3 punts.  
b) Dos activitats: 2 punts.  
c) Una activitat: 1 punt.  
  
Octava. Resolució  
1. Realitzada la valoració dels projectes presentats, la comissió de valoració constituïda a este efecte, tal com indica l'apartat sext d'este annex, formularà, a través de l'òrgan instructor, la proposta de resolució de l'adjudicació o denegació de les ajudes sol·licitades al director general d'Innovació, Ordenació i Política Lingüística. Es concediran les ajudes als centres participants que complisquen els requisits de la present convocatòria, segons el procediment que a continuació es detalla:  
  
a) Càlcul de la puntuació relativa dels projectes presentats, això és, quocient entre la puntuació o la mitjana de puntuacions directes adjudicades a estos, i la puntuació màxima possible. Esta puntuació constituïx un coeficient de ponderació el valor del qual oscil·la entre 0 i 1.  
b) Ponderació del gasto realitzat i justificat en funció del coeficient anterior, això és, producte d'este coeficient i del gasto referit.  
c) Repartiment proporcional de l'import global màxim de les ajudes (32.130 euros) entre els gastos ponderats de tots i cada un dels centres que complisquen els requisits de la present convocatòria.  
2. El director general d'Innovació, Ordenació i Política Lingüística, per delegació de la consellera d'Educació, Cultura i Esport, de la Generalitat Valenciana, resoldrà i indicarà el centre i les activitats concretes a què es concedix l'ajuda, així com la seua quantia.  
3. Esta resolució es publicarà en el Diari Oficial de la Comunitat Valenciana en el termini de tres mesos a partir de la publicació d'esta orde. Transcorregut el termini sense que s'haja dictat ni notificat la resolució corresponent, s'entendrà que s'ha produït desestimació per efecte del silenci administratiu, sense perjuí de l'obligació de resoldre conforme a l'article 42 de la Llei 30/1992, de 26 de novembre.  
4. La comissió podrà proposar al director general d'Innovació, Ordenació i Política Lingüística, una redistribució de la quantitat atorgada quan algun centre no haja realitzat adequadament l'activitat o no haja presentat la documentació justificativa, la qual cosa donarà lloc al reintegrament de la subvenció (de conformitat amb l'article 37 de la Llei General de Subvencions), a través de la resolució corresponent. La redistribució del crèdit sobrant, conseqüència del reintegrament, es realitzarà per mitjà de noves resolucions, de forma que s'incrementaran les ajudes als centres que hagen realitzat les activitats i presentat la documentació justificativa. Esta redistribució podrà augmentar la proporció d'ajuda a la resta de les activitats dels altres centres, sempre que en cap cas supose un finançament superior al 100 % dels gastos realitzats en estes.  
  
Novena. Justificació de les ajudes  
1. Els centres privats concertats percebran l'ajuda atorgada després de la justificació del compliment de la finalitat per a la qual es va concedir. Per a fer-ho, hauran de realitzar la justificació en un termini de quinze dies hàbils des de la data de publicació de la resolució d'esta convocatòria, documentalment, per mitjà de factures originals o còpies compulsades i la resta de documents de valor probatori equivalent amb validesa en el tràfic jurídic mercantil o amb eficàcia administrativa, en els termes establits reglamentàriament. L'acreditació dels gastos també podrà efectuar-se per mitjà de factures electròniques, sempre que complisquen els requisits exigits per a la seua acceptació en l'àmbit tributari.  
2. Els centres públics no necessitaran aportar la justificació de gastos extraordinaris per al pagament de les possibles quantitats assignades. La dita justificació es realitzarà pel procediment ordinari de justificació anual de gastos, segons el que preveu l'Orde de 18 de maig de 1995, de la Conselleria de Cultura, Educació i Ciència (DOGV 2526, 09.06.1995).  
3. Així mateix, d'acord amb l'article 19.4 de la Llei General de Subvencions, l'obtenció concurrent d'altres aportacions fora dels casos permesos en les normes reguladores, podrà donar lloc a la modificació de la resolució de concessió, en els termes establits en la normativa reguladora de la subvenció.  
4. La justificació de les subvencions rebudes es realitzarà de conformitat amb el que s'ha assenyalat en l'article 30 de La Llei General de Subvencions.  
5. D'acord amb l'article 19.3 de la Llei General de Subvencions, l'import de les subvencions en cap cas podrà ser de tal quantia que, aïlladament o sumada a les subvencions o ajudes d'altres administracions públiques o privades, supere el cost de l'activitat a desenrotllar pel beneficiari.  
6. Podrà ser motiu de minoració de la subvenció no haver justificat la totalitat dels gastos.  
7. De conformitat amb els casos establits en l'article 37 de la Llei General de Subvencions, correspondrà el reintegrament de les quantitats percebudes i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament en els casos següents:  
a) Incompliment de l'obligació de justificació.  
b) Obtenció de l'ajuda sense reunir les condicions requerides per a fer-ho.  
c) Incompliment de la finalitat per a la qual l'ajuda va ser concedida.  
d) Incompliment de les condicions imposades als centres escolars beneficiaris amb motiu de la concessió de l'ajuda.  
e) Així com en tots aquells casos que establix el capítol I del títol II de la Llei 38/2003, de 17 de novembre, General de Subvencions.  
  
8. Quan en l'exercici de les funcions d'inspecció i control es deduïsquen indicis de la incorrecta obtenció, gaudi o destinació de l'ajuda o subvenció percebuda, els agents encarregats de la seua realització podran acordar la retenció de les factures, documents equivalents o substitutius i de qualsevol altre document relatiu a les operacions en què estos indicis es manifesten.  
9. Els beneficiaris de les subvencions s'ajustaran al que establix l'article 14 de la Llei General de Subvencions, pel que fa a obligacions i incompliment d'estes.  
  
Deu. Dades de caràcter personal  
Caldrà ajustar-se al que disposa la legislació en la matèria i en les instruccions de servici dictades per la direcció general amb competències en tecnologies de la informació i de la comunicació i, específicament, en:  
a) La Llei Orgànica 15/1999, de 13 de desembre, de Protecció de Dades de Caràcter Personal (BOE 14.12.1999).  
b) El Reial Decret 1720/2007, de 21 de desembre, pel qual s'aprova el Reglament de desplegament de la Llei Orgànica 15/1999, de 13 de desembre, de Protecció de Dades de Caràcter Personal (BOE 19.01.2008).  
  
  
  
ANNEX II  
Guió per a l'elaboració del projecte de realització   
d'activitats complementàries  
  
1. Justificació de la planificació de l'activitat o activitats complementàries.  
2. Detall de les activitats complementàries. Per cada una s'ha d'explicitar:  
a) Descripció general i alumnat a qui es dirigix.  
b) Objectius.  
c) Metodologia.  
d) Recursos humans i materials.  
e) Criteris d'avaluació.  
f) Temporalització.  
g) Previsió de gastos.  
h) Avaluació: agents, metodologia, indicadors i instruments d'avaluació.  
  
Guió per a l'elaboració de la memòria de realització d'activitats complementàries  
  
1. Descripció general de l'activitat realitzada.  
2. Alumnat participant: edat, NEE, programa que desenrotlla en el centre.  
3. Equip participant. Organització i responsabilitats implementades.  
  
4. Valoració dels objectius:  
a) Objectius aconseguits finalment enfront dels proposats inicialment.  
b) Objectius introduïts no contemplats inicialment.  
c) Grau de consecució.  
5. Valoració de les tasques proposades en l'activitat complementària.  
a) Potenciació de la independència i autonomia personal de l'alumnat.  
b) Contribució a la convivència i col·laboració amb les persones del seu entorn seguint normes bàsiques.  
c) Utilització de recursos comunitaris (desplaçaments, comunicació, informació...).  
6. Balanç econòmic.  
a) Detall del gasto generat.  
b) Gasto total generat.  
7. Conclusions.  
a) Resultats obtinguts i incidència en l'aula i en el centre. Canvis i progressos detectats.  
b) Propostes de millora.